[Martinus Episcopus servus servorum Dei, dilectis filiis Abbati et conventui Monasterii Cluniacensis salutem et Apostolicam benedictionem. Ex parte vestra fuit nobis humiliter supplicatum, ut Ecclesiam sancti Petri de Castanea Viterbiens. ejusque Officinas, cum horto juxta Ecclesiam ipsam sito, in quibus fratres de pœnitentia IESU CHRISTI hactenus permanserunt; et quæ ab eisdem fratribus (ut asseritis) derelictæ, secundum constitutionem in Concilio Lugdunensi super hoc editam, in Sedis Apostolicæ dispositione consistunt, vobis locum aliquem in Civitate Viterbiensi non habentibus concedere de benignitate Apostolica dignaremur. Nos itaque volentes vobis in hac parte gratiam facere specialem, præmissis veris existentibus, Ecclesiam, Officinas, ac hortum prædictos, cum omnibus juribus et pertinentiis suis, dummodo jus alicui alii non competat in eisdem, Apostolica vobis auctoritate conferimus, et de ipsis nihilominus providemus, à vobis vestrisque successoribus perpetuò retinendos. Ita tamen quod in prædicta Ecclesia congruê faciatis per personas idoneas vestri Ordinis deserviri. Nulli ergo omninò hominum liceat hanc paginam nostræ Collationis et provisionis infringere, vel ei ausu temerario contraire. Si quis autem hoc attentare præsumpserit, indignationem Omnipotentis Dei et Beatorum Petri et Pauli Apostolorum ejus se noverit incursurum. Datum apud Vrbem-veterem V. Idus Februarii, Pontificatus nostri anno II.]